Oikeus hylkäsi syytteen törkeästä raiskauksesta.

22-vuotias turvapaikanhakija tuomittiin tänään kolmen vuoden vankeusrangaistukseen.

Mies tuomittiin törkeästä lapsen seksuaalisesta hyväksikäytöstä, mutta syyte törkeästä raiskauksesta hylättiin.

Tapaus paljastui tytön isän otettua yhteyttä poliisin.

Pirkanmaan käräjäoikeus on tuominnut 22-vuotiaan miehen törkeästä lapsen seksuaalisesta hyväksikäytöstä kolmen vuoden vankeuteen. MINNA JALOVAARA

Pirkanmaan käräjäoikeus tuomitsi perjantaina 22-vuotiaan Juusuf Muhamed Abbudin törkeästä lapsen seksuaalisesta hyväksikäytöstä kolmen vuoden vankeuteen.

Uhri oli 10-vuotias tyttö.

Oikeuden mukaan mies oli sukupuoliyhteydessä uhrin kanssa ja lähetti tälle seksuaalissävytteisiä viestejä.Miestä syytettiin myös törkeästä raiskauksesta, mutta oikeus hylkäsi syytteen. Oikeuden mukaan jutussa jäi näyttämättä, että sukupuoliyhteydet olisivat tapahtuneet vastoin uhrin tahtoa.

Kerrostalon pihalla

Epäilty teko tapahtui Pirkanmaalla pienellä paikkakunnalla autioituneen kerrostalon pihalla viime vuoden lokakuussa. Poliisin tietoon tapaus tuli joulukuun alussa tytön isän otettua yhteyttä poliisiin.

Mies vangittiin ennen joulua todennäköisin syin epäiltynä törkeästä raiskauksesta ja törkeästä lapsen seksuaalisesta hyväksikäytöstä.

Tammikuun alussa poliisi kertoi miehen olevan turvapaikanhakija.

Poliisin mukaan mies ja tyttö olivat tutustuneet netissä sosiaalisessa mediassa. Siellä he olivat myös sopineet tapaamisesta.

Ei väkivaltaa

Käräjäoikeuden mukaan Abbud oli tietoinen uhrin iästä. Tytön iästä oli puhuttu viesteissä ja Abbud oli tietoinen, että seksin harrastaminen 10-vuotiaan kanssa on rangaistavaa.

Oikeuden mukaan Abbudin on näytetty olleen sekä oraalisessa että vaginaalisessa sukupuoliyhteydessä tytön kanssa.

Oikeus totesi, että sukupuoliyhteyttä näin nuoren lapsen kanssa voidaan pitää erityisen vahingollisena ja tekoa on pidettävä kokonaisuutena arvostellen törkeänä.

Sukupuoliyhteyksien ei ole kuitenkaan näytetty tapahtuneen vastoin tytön tahtoa. Tyttö kertoi tapahtuneesta ystävälleen viesteissä ja sanallisesti, eikä mistään ole käynyt ilmi, että tyttö olisi pakotettu sukupuoliyhteyteen väkivaltaa käyttämällä. Tästä syystä oikeus hylkäsi syytteen törkeästä raiskauksesta.

Mies kiisti kaikki syytteet oikeudessa.